สังคมข่าวหุ้น
เข้ายุคดอกเบี้ยแพงคณะกรรมการนโยบายการเงิน ประกาศขึ้นดอกเบี้ย 0.25% วานนี้ มีผลทันที ส่งสัญญาณดอกเบี้ยขาขึ้น นับจากนี้ไป
เข้ายุคดอกเบี้ยแพงคณะกรรมการนโยบายการเงิน ประกาศขึ้นดอกเบี้ย 0.25% วานนี้ มีผลทันที ส่งสัญญาณดอกเบี้ยขาขึ้น นับจากนี้ไป
10 ส.ค. 2565

เข้ายุคดอกเบี้ยแพง
คณะกรรมการนโยบายการเงิน ประกาศขึ้นดอกเบี้ย 0.25% วานนี้ มีผลทันที ส่งสัญญาณดอกเบี้ยขาขึ้น นับจากนี้ไป งานนี้มีทั้งกลุ่มหุ้นที่ได้ประโยชน์และเสียประโยชน์ โดยเฉพาะกลุ่มแบงก์ขนาดใหญ่ คาดว่าจะรับผลดีจากการขึ้นดอกเบี้ยครั้งนี้ ขณะที่กลุ่มเช่าซื้อหลีกไม่พ้นผลกระทบ SAWAD, MTC, TIDLOR ราคาร่วงยกแผง ดัชนีปิดที่ 1,617 จุด ลดลง 1.59 จุด
หุ้นกลุ่มอิเล็กทรอนิกส์ร่วง บล.ทรีนีตี้ มอง KCE กำไรไตรมาส 2/2565 ลดเหลือเพียง 572 ล้านบาท ลดลง 7% แนวโน้มจะถูกปรับประมาณการกำไรปี 2565 ลง จาก Margin ที่ไม่ฟื้นตามคาด ซึ่งประเมิน Margin ทั้งปีไว้ที่ 29% แต่ครึ่งปีแรก Margin บริษัทยังไม่สามารถปรับเพิ่มขึ้นได้ตามที่คาดไว้ โดยจะประเมินแนวโน้มในครึ่งปีหลังใหม่อีกครั้งหลังจากประชุมนักวิเคราะห์
JASIF มีลุ้น บริษัทหลักทรัพย์ เมย์แบงก์ (ประเทศไทย) แนะ 2 แนวทางเพิ่มเงินปันผลต่อหุ้น JASIF แนวทางแรก รีไฟแนนซ์เงินกู้แบงก์ด้วยอัตราดอกต่ำกว่าพร้อมยืดเวลาชำระหนี้ แนวทางสอง เพิ่มสินทรัพย์ของ ADVANC เข้ากองทุนฯ รักษาอัตราเงินปันผลไว้ที่ 10.8%
ปิดดีลไม่ลง วงในเผย การประชุมบอร์ด กสทช.วานนี้ ยังไม่มีการนำวาระการพิจารณาลงมติเรื่องการควบรวมของ บมจ.ทรู คอร์ปอเรชั่น (TRUE) และ บมจ.โทเทิ่ล แอ็คเซ็ส คอมมูนิเคชั่น (DTAC) เข้าที่ประชุม เนื่องจากการประชุมบอร์ด กสทช.ครั้งล่าสุด เมื่อวันที่ 3 ส.ค.ที่ผ่านมา คณะกรรมการ กสทช.ทั้ง 5 ราย เห็นว่าผลการศึกษาที่สำนักงาน กสทช. จัดรับฟังความคิดเห็นสาธารณะ หรือ โฟกัสกรุ๊ป โดยคณะอนุกรรมการ 4 คณะที่ตั้งขึ้น รวมถึงผลศึกษาจากจุฬาฯ และเอกชนยังไม่ครบถ้วน
PIMO ปันผล  วสันต์ อิทธิโรจนกุล กรรมการผู้จัดการ บริษัท ไพโอเนียร์ มอเตอร์ จำกัด (มหาชน) หรือ PIMO ผู้ประกอบธุรกิจหลักผลิตมอเตอร์ไฟฟ้าเครื่องปรับอากาศ  โชว์งบไตรมาส 2/2565 มีกำไรสุทธิ 30.58 ล้านบาท เพิ่มขึ้น 6.07 ล้านบาท หรือ 24.77% จากงวดเดียวกันปีก่อนทำได้ 24.51 ล้านบาท ส่วน 6 เดือนแรก กำไรสุทธิไป 63.25 ล้านบาท เพิ่มขึ้น 18.79 ล้านบาท หรือ 42.26% จากงวดเดียวกันปีก่อนทำได้ 44.46 ล้านบาท ขานรับยอดขายมอเตอร์ล้น ไฟเขียวปันผลระหว่างกาลหุ้นละ 0.02 บาท
TM โชว์งบครึ่งปีแรก กำไรสุทธิโต 1,499.4% จากการเติบโตของยอดขายในกลุ่มอุปกรณ์และวัสดุสิ้นเปลืองเพิ่มขึ้น “สุนทรี จรรโลงบุตร” เตรียมเปิดให้บริการทั้ง Nursing Home (ศูนย์ดูแลผู้สูงอายุ) เฟสแรก ภายในไตรมาส 4/2565 พร้อมเล็งขยายช่องขายแพลตฟอร์มออนไลน์เพิ่ม
BCPG ยังแจ๋ว นิวัติ อดิเรก ประธานเจ้าหน้าที่บริหารและกรรมการผู้จัดการใหญ่ บมจ.บีซีพีจี (BCPG) ปลื้มผลการดำเนินงานในงวด 6 เดือนแรกของปี 2565 บริษัทฯ มีกำไรสุทธิ 1,693 ล้านบาท เติบโต 55.6% จากช่วงเดียวกันของปีก่อน ที่มีกำไรสุทธิ 1,088 ล้านบาท โดยเพิ่มขึ้นจากการเติบโตของกำไรจากการดำเนินงานปกติ รวมถึงการบันทึกกำไรจากการขายเงินลงทุนในบริษัท Star Energy Group Holdings Pte Ltd. (SEGHPL) ในไตรมาส 1/2565 ที่ผ่านมา
กองทุนเด่น วรสินี เศรษฐบุตร ผู้อำนวยการอาวุโสฝ่ายพัฒนาผลิตภัณฑ์กองทุน และสื่อสารการตลาด สายธุรกิจธนบดี ธนาคารทิสโก้ เปิดรายชื่อกองทุนเด่น คาดกำไรโตแข็งแกร่งไม่หวั่นเศรษฐกิจถดถอย แถมราคายังน่าสนใจลงทุน แบ่งเป็น 4 ธีมกองทุนน่าช้อนซื้อ ได้แก่ 1. ธีมกองทุนหุ้นนวัตกรรมการแพทย์ 2. ธีมกองทุนหุ้นเทคโนโลยีแห่งอนาคต 3. ธีมกองทุนหุ้นเติบโตสูง และ 4. ธีมกองทุนหุ้นดาวเด่นของเอเชีย
เข้าไฮซีซั่น ทิพย์ ดาลาล ประธานเจ้าหน้าที่บริหาร บมจ.ทริพเพิล ไอ โลจิสติกส์ (III) คาดผลประกอบการในช่วงครึ่งปีหลังจะโตได้ต่อเนื่องจากช่วงครึ่งปีแรก โดยจะเริ่มเข้าช่วงไฮซีซั่นของการขนส่งตั้งแต่ช่วงไตรมาส 3/2565 หนุนความต้องการการขนส่งให้ปรับตัวสูงขึ้น ทั้งการนำเข้าและส่งออกสินค้ารวมไปถึงธุรกิจโลจิสติกส์ที่เกี่ยวเนื่องเพิ่มมากขึ้น ประเมินว่าการส่งออกของไทยในครึ่งปีหลังยังขยายตัวได้ดี จากความต้องการสินค้าเกษตรและอาหารในตลาดโลกเพิ่มขึ้น